Konczek József

*Szívsajdító*

Nekem élvezet,

ha ő vezet.

Mellette ülni,

és elmerülni.

Amikor nincsen sár se benn, se kinn,

és vannak tavaszra ébredéseim.

Egyáltalán, belegondoltatok-e már,

hogy nekünk vannak évszakaink?

Most nem sorolom fel mindet –

De vissza a ritmushoz.

Mondom, élvezet.

És nem én fékezek,

nem én gyorsítok,

és nem én szólok ki az ablakon,

hogy van jogosítványom, megmutathatom.

Nekem élvezet,

ha ő vezet.

Hát igen,

az volt az élvezet,

ha ő vezetett.

Ő, szinte már áhítattal,

én, kezemben

valami ügyvédő átirattal,

vagy egy doboz energiaitallal,

és volt már mindenünk,

először is gyermekünk,

és elmagyaráztam

neki is, a kislányomnak is,

hogy látjátok, vannak évszakok,

csak nézzetek ki a tájra,

ez olyan,

mintha semmi se fájna,

semmi se fájna.

*Titkos üzenet*

*Lányomnak*

Veszek majd egy fehér inget,

s téged kérlek (téged illet),

hímezzél rá virágokat,

… meg csillagot (de ne sokat),

csak néhányat, (hogy kitessék,

gondoltál rám. És szeretsz még.)

(2019)